KOMISIJOS SPRENDIMAS
2007 m. vasario 20 d.
suteikiantis išimtį Italijai pagal Tarybos direktyvą 92/119/EEB dėl skersti skirtų kiaulių vežimo viešaisiais ir privačiais keliais į skerdyklas apsaugos zonoje
(pranešta dokumentu Nr. C(2007) 499)
(Tik tekstas italų kalba yra autentiškas)
(2007/123/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (1), ypač į jos II priedo 7 dalies 2 punkto d papunktį,
kadangi:
(1)
2006 m. lapkričio 15 d. Italijos kompetentinga institucija pagal Direktyvos 92/119/EEB 10 straipsnį nustatė apsaugos zoną aplink kiaulių vezikulinės ligos protrūkio vietą Bergamo provincijos Romano di Lombardia savivaldybėje.
(2)
Todėl kiaulių judėjimas ir pervežimas viešaisiais ir privačiais keliais apsaugos zonoje buvo uždraustas.
(3)
Tačiau Italija pateikė prašymą taikyti išimtį šiam draudimui viešaisiais ir privačiais keliais apsaugos zonoje vežti skersti kiaules iš teritorijos, esančios už apsaugos zonos ribų, kad būtų galima jas vežti į apsaugos zonoje esančią skerdyklą.
(4)
Reikėtų suteikti šią išimtį su sąlygą, kad Italija imtųsi griežtų kontrolės ir atsargos priemonių, kuriomis būtų užtikrinta, kad nekyla pavojus šiai ligai plisti.
(5)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Italija gali leisti vežti kiaules skersti iš teritorijos, esančios už apsaugos zonos ribų, kuri buvo nustatyta 2006 m. lapkričio 15 d. aplink kiaulių vezikulinės ligos protrūkio vietą, aptiktą Bergamo provincijos Romano di Lombardia savivaldybėje (toliau - kiaulės), viešaisiais ir privačiais keliais toje apsaugos zonoje į skerdyklą „IMC No 825 M“ (toliau - skerdykla), jei laikomasi šių reikalavimų:
a)
apie kiaulių siuntimą oficialus kilmės ūkio veterinaras vėliausiai prieš 24 valandas turi pranešti oficialiam skerdyklos veterinarui;
b)
į skerdyklą kiaulės turi būti vežamos koridoriumi; išsamius koridoriaus duomenis iš anksto turi nustatyti Italija;
c)
kiaules vežančios transporto priemones turi užplombuoti kompetentinga institucija prieš įvažiuojant į koridorių arba prie įvažiavimo į jį; plombavimo metu kompetentinga institucija turi įrašyti transporto priemonės registracijos numerį ir ja vežamų kiaulių skaičių;
d)
atvykus į skerdyklą kompetentinga institucija turi:
i)
patikrinti ir nuimti plombą nuo transporto priemonės;
ii)
dalyvauti iškraunant kiaules;
iii)
užrašyti transporto priemonės registracijos numerį ir joje esančių kiaulių skaičių.
2. Visos kiaules į skerdyklą vežančios transporto priemonės iš karto po iškrovimo turi būti išvalomos ir dezinfekuojamos esant oficialiai priežiūrai ir pagal kompetentingos institucijos instrukcijas.
2 straipsnis
Šis sprendimas skirtas Italijos Respublikai.
Priimta Briuselyje, 2007 m. vasario 20 d.